**Tahitótfalu Pedagógusa díjat 2020-ban Lintner Andrea a Tahitótfalui Pollack Mihály Általános Iskola és Alapfokú Művészeti Iskola magyar-angol szakos tanárnője kapta kiváló munkájáért Tahitótfalu Önkormányzatától.**

**Lintner Andrea 1988. január 1. óta dolgozik iskolánkban. Nagyon fiatalon került az akkori tantestületbe, figyelte a tapasztaltabb kollégákat, sokat tanult tőlük, különösen módszertant.**

 Munka mellett tanult tovább, és szerzett diplomát magyar és művelődésszervező szakon Egerben, majd angol szakos nyelvtanári diplomát szerzett a Budapesti Közgazdaságtudományi Egyetemen. Magyar nyelvet és irodalmat tanít a felső tagozaton, valamint angol nyelvet a haladó csoportokban. Tanulók ezreit készítette fel az életre az elmúlt több mint 30 évben.

Iskolánk 30 évvel ezelőtt célul tűzte ki az angol nyelv emelt szintű oktatását. Minden felsős évfolyamon megvalósult a csoportbontás, a haladó csoportok heti 5 órában tanulják a nyelvet, melynek kimenete az állami nyelvvizsga lehetősége. A nyelvvizsgára való felkészítés a nyolcadik évfolyamon történik. Az elmúlt 15 évben 101 tanulónk tett sikeres, államilag elismert ’C’ típusú nyelvvizsgát angol nyelvből alap-, ill. középfokon Lintner Andrea nyelvtanításnak, nyelvvizsga felkészítő munkájának köszönhetően. Kezdetektől arra ösztönzi a gyerekeket, hogy induljanak versenyeken, szerezzenek nyelvvizsgát, és a továbbtanulási terveikben kiemelten szerepeljen a megszerzett idegen nyelv ismerete.

Folyamatosan továbbképezi magát, minden évben részt vesz az Oxford University Press Teachers’ Trainingjén, akkreditált továbbképzésein. 2015-ben elsők közt vett részt a pedagógusminősítésben és Pedagógus II. fokozatot kapott 100%-os teljesítményéért. A lifelong learning (élethosszig tanulás) kitűnő példája, hiszen mindig nyitott a változásokra, újításokra.

 Kiváló pedagógus, osztályfőnök és a felsős munkaközösség vezetője 1992 óta.

„Úgy érzem demokratikus középvezető vagyok, aki a konszenzuson alapuló döntéseket preferálja. Tisztelem a kollégáimat, és törekszem arra, hogy a felsős munkaközösség tagjai között oldott, bizalmon alapuló kapcsolat legyen. Vallom, hogy együttműködni akkor is tudnunk kell, ha nem értünk mindenben egyet.”-vallja portfóliójában.

 Közösségünk aktív és lojális tagja, akinek biztos, precíz, pontos meglátásai, pragmatikus ötletei nélkülözhetetlenek számunkra. Pályája során száz körüli színvonalas iskolai és községi ünnepség műsora kapcsolódik a nevéhez, most legutóbb fő kezdeményezője volt a 2020. évi ballagás megtartásának a rendkívüli helyzet ellenére és mellett, annak fő szervezője, motorja, összetartója volt. Rengeteg újságcikket írt a Tahitótfalui Községi Tájékoztatóba, az egyik osztályával osztályújságot, majd iskolaújságot írtak, de írtak színdarabot, melyet előadtak az iskolai farsangon, vezetett iskolarádiót és rendezett bábelőadást.

Pedagógusnap alkalmából Tankerületi elismerő oklevelet kapott 2013-ban és 2018-ban. Lintner Andrea iskolánk ikonikus személyisége. Ebben a tanévben felterjesztettük a „Bonis bona” kitüntetésre kiváló tehetségsegítő kategóriában.

„Teljes pedagógiai életutam ehhez az iskolához kötődik. Képesítés nélküli nevelőként kezdtem itt, de két diploma megszerzése után, több szakmai továbbképzés után, iskolai és iskolán kívüli programok százai után is azt látom, hogy megújulásra mindig szükség van. Ennek a megújulási képességnek a megtartása jelenti számomra a legnagyobb kihívást.”-írja portfoliójában.

Bízunk benne, hogy még nagyon sokáig leszel képes a megújulásra, és őrzöd magadban a fiatalos lendületet!

Gratulálunk a kitüntetésedhez!